༠༠༠༠༠༠བརྡ་ཡིག༔ཟབ་གསང་མཁའ་འགྲོའི་སྙིང་ཐིག་ལས༔བླ་མ་དྲག་པོ་བདེ་ཆེན་རྒྱལ་པོའི་བསྐང་བ་ཚངས་པའི་སྒྲ་དབྱངས་བཞུགས་སོ༔
ན་མོ་གུ་རུ་པདྨ་ཀ་ར་ཡེ༔༠༠༠༠༠༠བརྡ་ཡིག༢༧༡༔གསང་སྔགས་ཟབ་མོ་ཉམས་ལེན་པའི༔སྒྲུབ་མཆོག་རྣལ་འབྱོར་མཆེད་ལྕམ་གྱི༔དམ་ཚིག་ཉམས་ཆག་བསྐང་བའི་ཕྱིར༔ལོངས་སྤྱོད་ཚོགས་ཀྱི་འཁོར་ལོ་ལ༔བརྟེན་ནས་བསྐང་བཤགས་འདིར་བརྩོན་བྱ༔ཨོཾ་ཨཱཿཧཱུྃ༔ན་མཿསརྦ་ཏ་ཐཱ་ག་ཏ་བྷྱོ་སོགས༔ཁཾ་སྭཱ་ཧཱ༔ལན་གསུམ་ཚང་བར་བརྗོད་མཐར༔ཨོཾ་ཨཱཿཧཱུྃ༔མི་མཇེད་འཇིག་རྟེན་བྱེ་བ་ཕྲག་བརྒྱ་རུ༔སྣོད་བཅུད་འདོད་ཡོན་ལོངས་སྤྱོད་ཐམས་ཅད་ཀུན༔བློ་ཡིས་བླངས་ཏེ་མཆོད་པའི་སྤྲིན་དུ་དམིགས༔རྩ་གསུམ་རྒྱ་མཚོའི་ཐུགས་དམ་བསྐང་ཕྱིར་འབུལ༔རྡོ་རྗེ་ཕུང་པོའི་གྲོང་ཁྱེར་ཆེན་པོ་རུ༔སེམས་དང་སེམས་བྱུང་རྒྱུ་འབྲས་འཐས་པ་ལས༔འབྱུང་བའི་ཚོགས་ཡུལ་འདོད་ཡོན་རང་བྱུང་བ༔རྩ་གསུམ་ལྷ་ཚོགས་ཐུགས་དམ་བསྐང་ཕྱིར་འབུལ༔ཧཱུྃ་ཧྲཱིཿའོག་མིན་བརྡལ་ཁྱབ་ཆེན་པོའི་ཕོ་བྲང་ནས༔ཆོས་སྐུ་ཀུན་བཟང་ཡབ་ཡུམ་ཐུགས་དམ་བསྐང་༔ལྷུན་གྲུབ་བཀོད་པ་རབ་རྫོགས་གཞལ་ཡས་ནས༔ལོངས་སྐུ་རྡོ་རྗེ་སེམས་དཔའི་ཐུགས་དམ་བསྐང་༔གཞོན་ནུ་བུམ་པ་སྐུ་ཡི་དཀྱིལ་འཁོར་ནས༔སྤྲུལ་སྐུ་དགའ་རབ་རྡོ་རྗེའི་ཐུགས་དམ་བསྐང་༔ཆོས་ཉིད་བདེ་ཆེན་རོལ་པའི་དཀྱིལ་འཁོར་ནས༔རིག་འཛིན་ཤྲཱི་སེང་ཧའི་ཐུགས་དམ་བསྐང་༔རྔ་ཡབ་པདྨ་འོད་ཀྱི་གཞལ་ཡས་ནས༔རིག་འཛིན་པདྨ་འབྱུང་གནས་ཐུགས་དམ་བསྐང་༔མཁའ་དབྱིངས་བདེ་བ་ཆེན་པོའི་ཕོ་བྲང་ནས༔མ་གཅིག་ཡེ་ཤེས་མཚོ་རྒྱལ་ཐུགས་དམ་བསྐང་༔སྒྲུབ་པའི་གནས་མཆོག་གསང་ཆེན་དཀྱིལ་འཁོར་དུ༔གྲུབ་ཆེན་རྗེ་འབངས་ཉེར་ལྔའི་ཐུགས་དམ་བསྐང་༔རང་སྣང་རྣམ་པར་དག་པའི་ཕོ་བྲང་ནས༔དྲིན་ཆེན་རྩ་བའི་བླ་མའི་ཐུགས་དམ་བསྐང་༔ཧཱུྃ་ཧྲཱིཿའཁོར་འདས་དག་མཉམ་ཆེན་པོའི་གཞལ་ཡས་ནས༔དྲག་པོ་བདེ་ཆེན་རྒྱལ་པོའི་ཐུགས་དམ་བསྐང་༔ནམ་མཁའ་རྣམ་པར་དག་པའི་མཁའ་དབྱིངས་སུ༔སྦྱོར་སྒྲོལ་ཡུམ་ཆེན་མཁའ་འགྲོའི་ཐུགས་དམ་བསྐང་༔དྲག་པོ་སྐུ་ཡི་དཀྱིལ་འཁོར་ཆེན་པོ་ནས༔སྒྱུ་འཕྲུལ་གསང་ཆེན་ལྷ་ལྔའི་ཐུགས་དམ་བསྐང་༔ཞེ་སྡང་གཟུགས་ཀྱིས་ཞེ་སྡང་འཇོམས་མཛད་དཔལ༔རྡོ་རྗེ་དྲག་རྩལ་འཁོར་བཅས་ཐུགས་དམ་བསྐང་༔ང་རྒྱལ་གཟུགས་ཀྱིས་ང་རྒྱལ་འཇོམས་མཛད་དཔལ༔རཏྣ་དྲག་རྩལ་འཁོར་བཅས་ཐུགས་དམ་བསྐང་༔འདོད་ཆགས་གཟུགས་ཀྱིས་འདོད་ཆགས་འཇོམས་མཛད་དཔལ༔པདྨ་དྲག་རྩལ་འཁོར་བཅས་ཐུགས་དམ་བསྐང་༔ཕྲག་དོག་གཟུགས་ཀྱིས་ཕྲག་དོག་འཇོམས་མཛད་དཔལ༔ཀརྨ་དྲག་རྩལ་འཁོར་བཅས་ཐུགས་དམ་བསྐང་༔ཡང་དག་ཐུགས་ཀྱི་དཀྱིལ་འཁོར་ཆེན་པོ་ནས༔རིག་འཛིན་ཧཱུྃ་ཆེན་ཀཱ་རའི་ཐུགས་དམ་བསྐང་༔འཇམ་དཔལ་སྐུ་ཡི་དཀྱིལ་འཁོར་ཆེན་པོ་ནས༔རིག་འཛིན་མཉྫུ་མི་ཏྲའི་ཐུགས་དམ་བསྐང་༔པདྨ་གསུང་གི་དཀྱིལ་འཁོར་ཆེན་པོ་ནས༔རིག་འཛིན་ནཱ་གརྫུ་ནའི་ཐུགས་དམ་བསྐང་༔ཕུར་པ་ཕྲིན་ལས་དཀྱིལ་འཁོར་ཆེན་པོ་ནས༔རིག་འཛིན་པྲ་ཆེན་ཧསྟིའི་ཐུགས་དམ་བསྐང་༔མ་མོ་རྦོད་གཏོང་དཀྱིལ་འཁོར་ཆེན་པོ་ནས༔རིག་འཛིན་དྷ་ན་སཾསྐྲྀའི་ཐུགས་དམ་བསྐང་༔བླ་མ་རིག་འཛིན་འདུས་པའི་དཀྱིལ་འཁོར་ནས༔བི་མ་མི་ཏྲ་ཡབ་ཡུམ་ཐུགས་དམ་བསྐང་༔མཆོད་བསྟོད་རོལ་པའི་དཀྱིལ་འཁོར་ཆེན་པོ་ནས༔རིག་འཛིན་རམ་བུ་གུ་ཧྱའི་ཐུགས་དམ་བསྐང་༔མངོན་སྤྱོད་རོལ་པའི་དཀྱིལ་འཁོར་ཆེན་པོ་ནས༔རིག་འཛིན་ཤཱནྟིཾ་གརྦྷའི་ཐུགས་དམ་བསྐང་༔ཕྲིན་ལས་ལྷུན་གྱིས་གྲུབ་པའི་དཀྱིལ་འཁོར་ནས༔དབང་ཕྱུག་ཉེར་བརྒྱད་འཁོར་བཅས་ཐུགས་དམ་བསྐང་༔ཚད་མེད་རྣམ་བཞིས་འགྲོ་བ་གནས་ནས་འདྲེན༔ཡེ་ཤེས་སྒོ་མ་བཞི་ཡི་ཐུགས་དམ་བསྐང་༔གཞལ་ཡས་ཆེན་པོའི་ཕྱི་རིམ་ཁོར་ཡུག་ཏུ༔བཀའ་སྐྱོང་དྲེགས་པ་རྒྱ་མཚོའི་ཐུགས་དམ་བསྐང་༔ཐུགས་དམ་གཉན་པོ་བསྐང་བའི་དམ་རྫས་ནི༔ཕྱི་མཆོད་ཉེར་སྤྱོད་བདུན་གྱིས་ཐུགས་དམ་བསྐང་༔གཟུགས་སྒྲ་དྲི་རོ་རེག་བྱས་ཐུགས་དམ་བསྐང་༔ནང་མཆོད་སྨན་གཏོར་རཀྟས་ཐུགས་དམ་བསྐང་༔སྦྱོར་སྒྲོལ་ཏ་ན་ག་ནས་ཐུགས་དམ་བསྐང་༔འདོད་ཡོན་ལོངས་སྤྱོད་ཚོགས་ཀྱིས་ཐུགས་དམ་བསྐང་༔བསྐང་གྱུར་དབང་དང་དངོས་གྲུབ་སྩལ་དུ་གསོལ༔ཧོཿགསོན་ཅིག་དགོངས་ཤིག་རྩ་གསུམ་དམ་ཅན་རྣམས༔བདག་ནི་མ་རིག་འཁྲུལ་པའི་དབང་གྱུར་ཏེ༔སོ་ཐར་བྱང་སེམས་གསང་སྔགས་ཟབ་མོ་ཡི༔སྡོམ་དང་བསླབ་པ་དམ་ཚིག་ཐམས་ཅད་དང་༔ཉམས་ཆག་འགལ་འཁྲུལ་ནོངས་པ་ཅི་མཆིས་ཀུན༔འགྱོད་སེམས་དྲག་པོའི་ཤུགས་ཀྱིས་དྲན་བྱས་ཏེ༔མི་འཆབ་མི་སྦེད་སྙིང་ནས་བཤགས་པར་བགྱི༔ལུས་དང་ལོངས་སྤྱོད་དགེ་རྩ་ཐམས་ཅད་ཀུན༔མ་ལུས་ལུས་པ་མེད་པར་འབུལ་ཏེ་བཤགས༔ཕྱིན་ཆད་སྲོག་གི་ཕྱིར་ཡང་མི་འགལ་སྡོམ༔གསང་སྔགས་ཟབ་མོའི་རྟེན་འབྲེལ་གནད་དུ་བསྣུན༔དེ་ཕྱིར་ཚེ་རབས་སྐྱེ་བའི་ཕྲེང་བ་ཀུན༔ལྷ་མཆོག་ཁྱོད་ཀྱིས་རྗེས་སུ་བཟུང་དུ་གསོལ༔ཉམས་པ་སོར་ཆུད་འགལ་བ་འདུམ་པ་དང་༔འཁྲུལ་པ་ལས་གྲོལ་དག་པའི་ས་ལ་སྐྱོལ༔མཆོག་དང་ཐུན་མོང་དངོས་གྲུབ་མྱུར་སྩོལ་ཞིང་༔འཇའ་ལུས་འཕོ་བ་ཆེན་པོར་དབུགས་འབྱིན་མཛོད༔སྣང་སེམས་འཁྲུལ་པའི་འཁོར་ལོའི་འཕྱངས་པ་ཀུན༔ཀ་དག་ཆོས་སྐུའི་དགོངས་པར་འུབ་ཆུབ་རོལ༔ཡི་གེ་བརྒྱ་པ་ཚང་བར་བརྗོད༔དེ་ཡིས་ཉམས་ཆག་ཀུན་བསྐང་ནས༔རྣམ་མཁྱེན་ཡང་དག་ས་ལ་སྦྱོར༔འདི་ནི་གནད་ཀྱི་ཡང་ཞུན་ཏེ༔ལྷ་ཆེན་ཚོགས་ཀྱི་བདག་པོ་དང་༔གནོད་སྦྱིན་ཤན་པ་ཆེན་པོས་སྲུངས༔ས་མ་ཡ༔རྒྱ་རྒྱ་རྒྱ༔གཏེར་རྒྱ༔སྦས་རྒྱ༔གཏད་རྒྱ༔ཟབ་རྒྱ༔གསང་རྒྱ༔བརྡ་ཐིམ༔ཞེས་པ་འདི་ཡང་ཁྲག་འཐུང་རྡོ་རྗེ་གྲོ་ལོད་ཀྱིས་གཏེར་ནས་བཏོན་ཏེ་གཏན་ལ་ཕབ་པའི་ཡི་གེ་པ་ནི་ཀ་དག་རྫོགས་པ་ཆེན་པོའི་རྣལ་འབྱོར་པ་ཆོས་ཉིད་ནམ་མཁའི་རྡོ་རྗེས་སོ།།དགེའོ།།དགེའོ།།དགེའོ།།།།